Veiligheidswag in verbyry-skietery vermoor | Maroela Media
'n Veiligheidswag is in die skietery dood. (Foto: Rusa/Facebook)
'n Veiligheidswag is doodgeskiet en twee van sy kollegas gewond in 'n verbyry-skietery in Umdloti in KwaZulu-Natal.
Reaction Unit South Africa (Rusa) sê hy het Dinsdag kort voor 19:00 verskeie oproepe van strandbesoekers ontvang nadat daar op die veiligheidswagte losgebrand is.
Die insittendes van 'n swart Mercedes-Benz het glo met grootkaliberwapens op die insittendes van 'n wit Toyota Corolla, met die handelsmerk van LSC VIP Protection daarop, in die omgewing van die getypoel losgebrand.
Die verdagtes het daarna weggejaag en Rusa sê hy het al sy beskikbare reaksiebeamptes en paramedici na die toneel gestuur.
Die motief vir die aanval was nie dadelik duidelik nie. (Foto: Rusa/Facebook)
Volgens Rusa is die insittende van die voertuig wat agter die bestuurder gesit het, op die toneel dood verklaar. Paramedici van 'n ander nooddiens het intussen met kunsmatige asemhaling op die bestuurder van die motor begin.
"'n Derde persoon is in die arm gewond, terwyl 'n vierde insittende gevlug het toe die skietery begin het. Die persoon het later na die toneel teruggekeer."